Καθορίζει την οργάνωση και τη λειτουργία της Ευρωπαϊκής Υπηρεσίας Εξωτερικής Δράσης (ΕΥΕΔ), που θεσπίστηκε με τη Συνθήκη της Λισαβόνας, για τη στήριξη του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας (Ύπατος Εκπρόσωπος) στην εκτέλεση των καθηκόντων του/της σχετικά με την εφαρμογή της εξωτερικής πολιτικής της ΕΕ. Ευρωπαϊκή Υπηρεσία Εξωτερικής Δράσης (ΕΥΕΔ) Η ΕΥΕΔ βρίσκεται υπό την εποπτεία του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας, στηρίζοντάς τον/τη στους παρακάτω τομείς: την άσκηση της κοινής εξωτερικής πολιτικής και πολιτικής ασφάλειας (ΚΕΠΠΑ) της ΕΕ, συμπεριλαμβανομένης της κοινής πολιτικής ασφάλειας και άμυνας (ΚΠΑΑ)· την προεδρία του Ευρωπαϊκού Συμβουλίου Εξωτερικών Υποθέσεων· την αντιπροεδρία της Ευρωπαϊκής Επιτροπής στον τομέα των εξωτερικών σχέσεων. Η ΕΥΕΔ επίσης: συνδράμει τη Γενική Γραμματεία του Συμβουλίου, την Επιτροπή και τις διπλωματικές υπηρεσίες των χωρών της ΕΕ, προκειμένου να εξασφαλίζει τη συνοχή της εξωτερικής δράσης· και στηρίζει την Επιτροπή κατά τη χάραξη και την εφαρμογή προγραμμάτων και χρηματοοικονομικών μέσων της εξωτερικής δράσης της ΕΕ. Η ΕΥΕΔ έχει έδρα στις Βρυξέλλες και διοικείται από έναν γενικό γραμματέα, επικουρούμενο από τρεις αναπληρωτές γενικούς γραμματείς, που ενεργούν υπό την εποπτεία του Ύπατου Εκπροσώπου. Η οργανωτική δομή της κεντρικής διοίκησης της ΕΥΕΔ αποτελείται από γενικές διευθύνσεις που ασχολούνται με: τομείς γεωγραφικών δράσεων, οι οποίες καλύπτουν όλες τις χώρες και τις περιφέρειες του κόσμου· ανθρώπινα δικαιώματα, παγκόσμια και πολυμερή ζητήματα· ΚΠΑΑ και αντιμετώπιση κρίσεων. Αντιπροσωπείες της ΕΕ Η ΕΥΕΔ αποτελείται επίσης από αντιπροσωπείες της ΕΕ σε τρίτες χώρες και σε διάφορους διεθνείς οργανισμούς. Η νομική βάση για τις αντιπροσωπείες είναι το άρθρο 221 της Συνθήκης για τη λειτουργία της Ευρωπαϊκής Ένωσης. Κάθε αντιπροσωπεία διευθύνεται από έναν επικεφαλής αντιπροσωπείας, υπό την εποπτεία του Ύπατου Εκπροσώπου και της ΕΥΕΔ, που εκπροσωπεί την ΕΕ στην οικεία χώρα. Οι αντιπροσωπείες συνεργάζονται και ανταλλάσσουν πληροφορίες με τις διπλωματικές υπηρεσίες των χωρών της ΕΕ. Ο γενικός γραμματέας της ΕΥΕΔ είναι υπεύθυνος για τη δημοσιονομική και διοικητική αξιολόγηση κάθε αντιπροσωπείας. Οι δομές ΚΠΑΑ και αντιμετώπισης κρίσεων περιλαμβάνουν: τη Διεύθυνση Διαχείρισης Κρίσεων και Σχεδιασμού (CMPD)· τη Μη Στρατιωτική Δυνατότητα Σχεδιασμού και Διεξαγωγής Επιχειρήσεων (CPCC)· το Στρατιωτικό Επιτελείο της Ευρωπαϊκής Ένωσης (EUMS). Υπηρεσίες υπό την εποπτεία του Γενικού Διευθυντή του EUMS: Διεύθυνση αρχικής ιδέας και δυνατοτήτων, Διεύθυνση Πληροφοριών, Διεύθυνση Επιχειρήσεων, Διεύθυνση Υλικοτεχνικής Υποδομής, Διεύθυνση συστημάτων επικοινωνιών και πληροφοριών και άμυνας στον κυβερνοχώρο· Κέντρο ανάλυσης πληροφοριών της ΕΕ (INTCEN), πρώην Επιχειρησιακό Κέντρο της ΕΕ (SITCEN).